Franine Laubscher skryf uit Turyn, Italië | SARIE
Franine en André Jacobs
André se groot droom van jongs af was om 'n motorontwerper te wees. Aangesien daar in SA nie veel moontlikhede vir so beroep is nie het hy ingenieurswese studeer. Hy en Franine het as studente op Maties ontmoet. Hulle het ná hul studies begin werk, hy in ingenieurswese en sy in menslike hulpbronbestuur. André het bly droom oor motorontwerp. Hulle het 'n skool in Turyn ontdek wat die kursus aanbied. Tydens hul wittebrood in September 2014 het hulle gehoor André kry 'n volle beurs van die skool om gratis daar te studeer vanaf Oktober 2014. Hulle het oë toegeknyp, tassies gepak en op die vliegtuig Italië toe geklim. Nou woon hulle in pragtige Turyn in die noorde van Italië.
Franine in 'n pragtige gerestoureerde gebou.
Ons is so beïndruk deur die manier wat Italië hul pragtige geboue preserveer. Baie van die geboue is honderde of meer jare oud en tog lyk van hulle of dit gister gebou is. Daar is konstant steiers voor geboue wat besig is om gerestoureer te word. Hier moet 'n goeie sisteem in plek wees wat toesien dat die antieke argitektuur behoue bly.
Vir my is dit een van die mooiste dinge van Turyn, die geboue, ou katolieke kerke en standbeelde wat jou om elke hoek en draai verras. Ek kry hoendervleis elke keer wanneer ek in 'n koffiewinkel sit en besef dit bestaan al sedert die sestienhonderds of dat daar in die vyftienhonderds koninklikes gewoon het in die kasteel waarin ons op daai oomblik staan.
Iets interessant: Die uitdrukking van " 'n hond is 'n man se beste vriend" het sekerlik hier ontstaan. In Turyn is die mense gaande oor hul honde. Honde gaan oral waar hul eienaar gaan. Dis glad nie vreemd om honde in klerewinkels en koffiewinkels te sien nie. Mense vat selfs hul honde saam werk toe. Elke hond het 'n mandjie waarin hulle voor die vensters lê en elke nou en dan word hulle na buite geneem om 'n draaitjie te loop. Ons was ook nogal verras om te sien dat die honde soms saam gaan restaurant toe! Ek moet byvoeg dat die honde baie goed gemanierd is en in uitstekende kondisies.
Dis ook lieflik om geen rondloperhonde op straat te sien nie. Elke hond loop aan 'n leiriem saam met sy baas. Soos honde-eienaars mekaar op straat kruis, stop hulle eers dat die honde kan sosialiseer. Dis nogal oulik om te aanskou. Hier is selfs 'n wet wat honde-eienaars verplig om drie maal per dag met hul hond te stap. Oortreders kry 'n 500Euro boete.
Ons gunsteling-tydverdryf is om te gaan koffie drink. Buiten die feit dat koffie hier heerlik is, bied elke klein plekkie 'n nuwe warm ervaring. Ek bestel gewoonlik 'n cappuccino en André 'n americano. Wees gewaarsku dat 'n 'normale' koffie of Café in Italiaans 'n enkel espresso is. Hulle spot graag met André dat hy 'dirty water' drink, omdat 'n americano afgewaterde espresso is.
Wanneer André langer af het, probeer ons so veel as moontlik toer. Turyn is redelik sentraal in Europa geleë en dit maak dit regtig maklik om van hier af na plekke te reis. Ons het al 'n paar plekke op ons emmerlys afgemerk, maar daar is nog so baie om te sien. Hierdie ervaring is werklik vir ons goud werd. Mens besef eers watter wonderlike verrassings die wêreld het wanneer jy die voorreg het om dit self te beleef.